喜得孫
作者：徐僑
朝代：宋

paragraphs: 我五十有四，纔今見其孫。
汝父亦三十，得子爲之昆。
人生百年間，欻如駒隙奔。
其間欣與戚，短長未暇論。
長長與幼幼，一家團春溫。
豈惟情愛足，是有禮義存。
嗟我生苦晚，陟岵悲蚤吞。
有懷當世憂，拙迂不自軒。
老矣絕他念，先志惟所□。
詩書茂花實，忠厚豐本根。
要令汝輩長，續續熟予言。
功名身外物，孝悌德之源。
莫先家人正，所貴椒聊蕃。
今朝情陪喜，添汝壯吾門。
相與紹清白，無慚故丘園。